钦定古今图书集成/明伦汇编/氏族典/第052卷 > 《廖用贤尚友录》 > 韦祐
## 钦定古今图书集成/明伦汇编/氏族典/第052卷 > 《廖用贤尚友录》 > 韦祐

按《周书韦祐传》，“祐字法保，京兆北山人也。少以字行
于世，世为州郡著姓。法保少好游侠，而质直少言。父
没，事母兄以孝敬闻。慕李长寿之为人，遂娶长寿女，
因寓居关南。正光末，拜员外散骑侍郎，加轻车将军。
及魏孝武西迁，法保从山南赴行在所，除右将军、太
中大夫，封固安县男。及长寿被害，其子延孙收长寿”
馀众，守御东境。朝廷恐延孙兵少，不能自固，乃除法
保东洛州刺史，以援延孙。未几还朝，授法保大都督。
四年，除河南尹。及延孙被害，法保乃率所部，据延孙
旧栅。尝至关南，与东魏人战，流矢中颈，从口中出，当
时气绝。舆至营，久之乃苏。九年，拜车骑大将军、仪同
三司，镇九曲城。十五年，加骠骑大将军、开府仪同三
司，进爵为公。会东魏遣军送粮馈宜阳，法保潜邀之，
转战数十里，兵少不敌，为流矢所中，卒于阵。谥曰庄。